Temeljem članka 33. Zakona o udrugama („Narodne novine“ broj 74/14), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15), članka 52. Statuta Grada Splita („Službeni glasnik Grada Splita“ broj 17/09, 11/10, 18/13, 39/13 i 46/13-pročišćeni tekst) i Pravilnika o financiranju i ugovaranju projekata i programa koje provode udruge u Gradu Splitu („Službeni glasnik Grada Splita“ broj 47/15) Grad Split raspisuje

**N A T J E Č A J**

**za prijavu projekata od interesa za Grad Split**

**u okviru raspoloživih sredstava iz Proračuna Grada Splita za 2017. godinu**

**sa projekcijama za 2018.-2019. godinu**

1. **Cilj Natječaja**

Cilj Natječaja je financiranje projekata od interesa za Grad Split čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih projekata, te se šira javnost obavještava o prioritetnim područjima djelovanja.

Ovaj Natječaj odnosi se na udruge te se također na odgovarajući način primjenjuje i u odnosu na druge prihvatljive prijavitelje, odnosno partnere (u daljnjem tekst: udruga).

1. **Područje aktivnosti projekata**

Prioriteti za dodjelu sredstava su projektne aktivnosti kojima se pospješuje realizacija općeg i specifičnog cilja ovog Natječaja, a koje su usmjerene na sljedeća prioritetna područja:

- promicanje i zaštita ljudskih prava i ravnopravnost spolova

- demokratizacija i razvoj civilnog društva

- potpora institucionalnom znanstvenom, istraživačkom i stručnom djelovanju

- aktivnosti usmjerene na obilježavanje spomendana i obljetnica

- javno zagovaranje (lobiranje, kampanje, direktne akcije)

- organiziranje slobodnog vremena (izleti, rekreacija, kreativne aktivnosti)

- njegovanje tradicijske kulture pripadnika nacionalnih manjina u Gradu Splitu

Popis aktivnosti nije konačan, već samo ilustrativan te će se odgovarajuće aktivnosti koje doprinose ostvarenju ciljeva Natječaja, a koje nisu spomenute, također uzeti u obzir za financiranje.

1. **Visina financijske potpore**

Ukupno planirana vrijednost Natječaja je 280.000,00 kuna.

Najmanji ukupni iznos koji se jednoj udruzi može odobriti putem ovog Natječaja je iznos od 1.000,00 kuna, a najviši ukupni iznos koji se jednoj udruzi može odobriti putem ovog Natječaja je iznos od 25.000,00 kuna.

1. **Uvjeti prijave**

Svaka udruga na ovaj Natječaj može prijaviti i ugovoriti najviše dva projekta, ali samo jedan projekt po prioritetnom području aktivnosti Natječaja, na razdoblje provedbe zaključno do 31. siječnja 2018. godine. Ista udruga može biti partner na više projekata unutar prioritetnih područja Natječaja.

Prijavu projekta na Natječaj može podnijeti udruga koja je upisana u odgovarajući matični registar i djeluje najmanje jednu godinu u Republici Hrvatskoj zaključno s danom objave Natječaja, koja je programski usmjerena na rad u jedno od navedenih prioritetnih područja što je razvidno iz ciljeva i popisa djelatnosti u osnivačkom aktu, te udruga koja je ispunila ugovorne obveze prema Gradu Splitute svim drugim davateljima financijskih sredstava iz javnih izvora.

Prije potpisivanja ugovora udruga će morati priložiti dokaze da se protiv odgovorne osobe u udruzi ne vodi kazneni postupak, te da ima podmirene sve doprinose i plaćen porez.

1. **Kriteriji za dodjelu financijske potpore**

Kako se može ostvariti prednost u financiranju projekta i tko nema pravo prijave na Natječaj detaljno je opisano u Uputama za prijavitelje na Natječaj za prijavu projekata od interesa za Grad Split u okviru raspoloživih sredstava iz Proračuna Grada Splita za 2017. godinu sa projekcijama za 2018.-2019. godinu.

1. **Način prijave**

Prijedlozi projekata dostavljaju se isključivo na propisanim obrascima, koji su zajedno s Uputama za prijavitelje, dostupni na internetskoj stranici Grada Splita [www.split.hr](http://www.split.hr), uz detaljan opis projekta kojeg prijavljuju na ovaj Natječaj.

Upute za prijavitelje i propisani obrasci sastavni su dio ovog Natječaja.

Natječajna dokumentacija se predaje u zatvorenoj omotnici koja na vanjskoj strani mora sadržavati puni naziv i adresu podnositelja prijave, preporučenom pošiljkom ili dostavom u pisarnicu Grada Splita, obavezno uz naznaku:

„**NATJEČAJ ZA PRIJAVU PROJEKATA OD INTERESA ZA GRAD SPLIT**

 **U OKVIRU RASPOLOŽIVIH SREDSTAVA**

**IZ PRORAČUNA GRADA SPLITA ZA 2017. GODINU**

**SA PROJEKCIJAMA ZA 2018.-2019. GODINU“**

na adresu

**GRAD SPLIT**

**Ured Grada**

**Obala kneza Branimira 17**

**21 000 Split**

1. **Rok za podnošenje prijava**

Krajnji rok za dostavu prijave je 15. prosinca 2017. godine, odnosno do isteka ukupno planiranog iznosa za financijske potpore u 2017. godini.

Prijava je dostavljena u roku ako je na prijamnom žigu razvidno da je zaprimljena u pošti do kraja datuma koji je naznačen kao rok za slanje prijave. U slučaju da je prijava dostavljena osobno u pisarnicu Grada Splita, prijavitelju će biti izdana potvrda o točnom vremenu prijema pošiljke.

1. **Procjena kvalitete projekata, objava rezultata, pravo na prigovor i potpisivanje ugovora**

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom Natječaja detaljno su opisani u Uputama za prijavitelje na Natječaj za prijavu projekata od interesa za Grad Split u okviru raspoloživih sredstava iz Proračuna Grada Splita za 2017. godinu sa projekcijama za 2018.-2019. godinu.

Razmatrat će se samo projekti koji su pravodobno prijavljeni, te koji u cijelosti zadovoljavaju propisane uvjete Natječaja.

Sva pitanja vezana uz ovaj Natječaj mogu se postaviti isključivo elektroničkim putem, slanjem upita na adresu elektronske pošte: natjecajuredgrada@split.hr.